A BIZOTTSÁG HATÁROZATA
(2005. április 11.)
a hordozható számítógépekre vonatkozó közösségi ökocímke odaítélésével kapcsolatos ökológiai kritériumok meghatározásáról, valamint a vonatkozó értékelési és ellenőrzési követelményekről
(az értesítés a C(2005) 1027. számú dokumentummal történt)
(EGT vonatkozású szöveg)
(2005/343/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közösségi ökocímke módosított odaítélési rendszeréről szóló, 2000. július 17-i 1980/2000/EK európai parlamenti és tanácsi rendeletre (1) és különösen annak 6. cikkének (1) bekezdésére,
az Európai Unió ökocímke-bizottságával folytatott konzultációt követően,
mivel:
(1)
Az 1980/2000/EK rendelet értelmében a közösségi ökocímkét olyan jellemzőkkel rendelkező termékeknek lehet odaítélni, amelyek jelentős javulást tesznek lehetővé a fő környezeti szempontok terén.
(2)
Az 1980/2000/EK rendelet előírja, hogy az Európai Unió ökocímke-bizottsága által kidolgozott kritériumok alapján egyedi ökocímke-kritériumokat kell megállapítani a termékcsoportoknak megfelelően.
(3)
A rendelet azt is előírja továbbá, hogy az ökocímke-kritériumokat, valamint az azokra vonatkozó értékelési és ellenőrzési követelményeket az adott termékcsoportra előírt kritériumok érvényességi idejének letelte előtt kellő időben felül kell vizsgálni.
(4)
A piacon tapasztalható fejlődésre tekintettel felül kell vizsgálni a hordozható számítógépekre vonatkozó közösségi ökocímke odaítélésével kapcsolatos ökológiai kritériumok meghatározásáról szóló, 2001. augusztus 28-i 2001/687/EK bizottsági határozatban (2) meghatározott ökológiai kritériumokat.
(5)
Továbbá annak érdekében, hogy a termékcsoportba beletartozzanak az érintőképernyős billentyűzettel készülő eszközök, az elsődlegesen nem számítási célra használt eszközök pedig ne tartozzanak bele, az említett határozatban módosítani kell a termékcsoport meghatározását.
(6)
Az egyértelműség érdekében a 2001/687/EK határozatot hatályon kívül kell helyezni.
(7)
A felülvizsgált ökológiai kritériumok és a vonatkozó értékelési és ellenőrzési követelmények célszerű érvényességi időtartama négy év.
(8)
Legfeljebb tizenkét hónapos átmeneti időszakot kell megállapítani azon gyártók számára, amelyek termékeinek az e határozatról szóló értesítés előtt ítélték oda az ökocímkét, illetőleg amelyek az értesítés előtt nyújtották be az ökocímkére vonatkozó kérelmüket, annak érdekében, hogy e gyártóknak kellő idő álljon rendelkezésére ahhoz, hogy terméküket a felülvizsgált kritériumokhoz és követelményekhez igazítsák.
(9)
Az e határozatban előírt intézkedések összhangban vannak az 1980/2000/EK rendelet 17. cikke alapján létrehozott bizottság véleményével,
ELFOGADTA EZT A HATÁROZATOT:
1. cikk
A „hordozható számítógépek” termékcsoportba tartozik valamennyi olyan számítógép, amely több helyen is használható, egyetlen házba foglalt vezérlőegységből, monitorból és billentyűzetből áll, kialakítása révén könnyen szállítható egyik helyről a másikra, és beépített akkumulátorral rendelkezik.
A termékcsoportba tartoznak továbbá az érintőképernyős billentyűzettel készülő eszközök is.
Az elsődlegesen nem számítási célra használt eszközök nem tartoznak a termékcsoportba.
2. cikk
Az 1980/2000/EK rendelet szerinti, hordozható számítógépeknek odaítélhető közösségi ökocímke elnyeréséhez a berendezésnek a „hordozható számítógépek” termékcsoportba kell tartoznia, és meg kell felelnie az e határozat mellékletében meghatározott ökológiai kritériumoknak.
3. cikk
A „hordozható számítógépek” termékcsoportra vonatkozó ökológiai kritériumok és a vonatkozó értékelési és ellenőrzési követelmények 2009. április 30-ig érvényesek.
4. cikk
A „hordozható számítógépek” termékcsoporthoz adminisztratív célból rendelt kódszám: „018”.
5. cikk
A 2001/687/EK határozat hatályát veszti.
6. cikk
A „hordozható számítógépek” termékcsoportra vonatkozóan az ezen határozatról szóló értesítést megelőzően odaítélt ökocímkék 2006. március 31-ig használhatók.
A „hordozható számítógépek” termékcsoportra vonatkozóan az ezen határozatról szóló értesítést megelőzően ökocímke odaítélésére benyújtott kérelem alapján az érintett terméknek az ökocímke odaítélhető a 2001/687/EK határozatban előírt feltételek alapján. Ilyen esetekben az ökocímke 2006. március 31-ig használható.
7.cikk
Ennek a határozatnak a tagállamok a címzettjei.
Kelt Brüsszelben, 2005. április 11-én.